奉應顏尚書真卿觀玄真子置酒張樂舞破陣畫洞庭三山歌
作者：皎然
朝代：唐

paragraphs: 道流迹異人共驚，寄向畫中觀道情。
如何萬象自心出，而心澹然無所營。
手援毫，足蹈節，披縑灑墨稱麗絕。
石文亂點急管催，雲態徐揮慢歌發。
樂縱酒酣狂更好，攢峰若雨縱橫埽。
尺波澶漫意無涯，片嶺崚嶒勢將倒。
盻睞方知造境難，象忘神遇非筆端。
昨日幽奇湖上見，今朝舒卷手中看。
興餘輕拂遠天色，曾向峰東海邊識。
秋空暮景颯颯容，翻疑是真畫不得。
顏公素高山水意，常恨三山不可至。
賞君狂畫忘遠遊，不出軒墀坐蒼翠。